Í samstarvi við 100 ár haldið hjá Tórshavnar Kommunu, fer Einleikarafelag Føroya og Norðurlandahúsið at skipa fyri konsert 7. november 2009, har tónleikarar úr Norðurlondum fara at framføra. Føroyska solistafelagið, ið nevnist Einleikarafelag Føroya, er felag fyri klassiskar yrkistónleikarar og sangarar, og hevur júst fingið sjálvstøðugan limaskap í Norðurlendska Solistaráðnum og skipar fyri ársfundi fyri hini Norðurlendsku feløgini í Havn. Henda konsertin er liður í hesum tiltaki. Tað eru tónleikarar úr Noregi, Íslandi, Finlandi, Danmark og úr Føroyum, ið fara at framføra eina blandaða skrá. Nøkur av fremstu, ungu klassisku talentunum úr Norðanlondum, eru við á konsertini m. a. Joachim Kwentzinsky, klaver úr Noregi og hørpuleikarin Tina Rehling, myndin, úr Danmark. Føroyska íkastið er Nikos Kapnas, ið fer at framføra tónleik eftir William Heinesen á solo bratsj.